b'\n_START_ARTICLE_\nLewis Hine\n_START_SECTION_\nZgodnje \xc5\xbeivljenje\n_START_PARAGRAPH_\nLewis Wickes Hine je \xc5\xbee zgodaj v otro\xc5\xa1tvu izgubil o\xc4\x8deta, ki je umrl v nesre\xc4\x8di. Zaradi tega je bil \xc5\xbee v otro\xc5\xa1tvu prisiljen delati, da je zaslu\xc5\xbeil denar za \xc5\xa1olanje. Po kon\xc4\x8dani srednji \xc5\xa1oli je na Univerzi v Chicagu, Columbiji in New Yorku \xc5\xa1tudiral sociologijo, po \xc5\xa1tudiju pa je postal profesor v New Yorku. Tam je pri svojem delu u\xc4\x8dencem predstavil fotografijo kot pomemben vzgojno-izobra\xc5\xbeevalni medij. Z razredom je ve\xc4\x8dkrat obiskal Ellis Island, kjer so skupaj fotografirali imigrante, ki so v tiso\xc4\x8dih dnevno prihajali v ZDA. Med letoma 1904 in 1909 je Hine posnel preko 200 fotografskih plo\xc5\xa1\xc4\x8d in takrat spoznal, da bi lahko dokumentarna fotografija postala pomembno orodje za doseganje socialnih sprememb in reform.\n_START_SECTION_\nDokumentarna fotografija\n_START_PARAGRAPH_\nLeta 1906 je Hine postal uradni fotograf pri Russell Sage Foundation. Za\xc4\x8del je s fotografiranjem \xc5\xbeivljenja in ljudi v \xc5\xbeelezarskih predelih Pittsburgha. Fotografije je uporabil v svoji sociolo\xc5\xa1ki \xc5\xa1tudiji, ki jo je poimenoval Anketa Pittsburgha. Leta 1908 je postal uradni fotograf za National Child Labor Committee (NCLC) in opustil delo profesorja. Naslednje desetletje se je ukvarjal z dokumentiranjem otro\xc5\xa1kega dela, pri \xc4\x8demer se je najbolj osredoto\xc4\x8dil na delo v Carolina Piedmontu, s \xc4\x8dimer je pomagal spremeniti javno mnenje o otro\xc5\xa1kem delu._NEWLINE_Med in po Prvi svetovni vojni je fotografiral delo ameri\xc5\xa1kega rde\xc4\x8dega kri\xc5\xbea v Evropi. V dvajsetih in tridesetih letih 20. stoletja je ustvaril serijo portretov delavcev, ki je poudarjala prispevek malega \xc4\x8dloveka sodobni industrializaciji. Leta 1930 so ga najeli, da je dokumentiral izgradnjo Empire State Buildinga. Hine je ustvaril serijo fotografij delavcev v nevarnih polo\xc5\xbeajih med gradnjo, pri \xc4\x8demer se je ve\xc4\x8dkrat tudi sam izpostavil nevarnosti. Veliko fotografij je posnel iz posebne ko\xc5\xa1are, ki so jo delavci zanihali na zunanjo stran konstrukcije. Hine je pri tem ve\xc4\x8dkrat visel 300 metrov nad Peto Avenijo._NEWLINE_Med veliko gospodarsko krizo je ponovno delal za Rde\xc4\x8di kri\xc5\xbe in zanj fotografiral napore za omilitev velike su\xc5\xa1e na jugu ZDA. Delal je tudi za Tennessee Valley Authority (TVA), in zanjo dokumentiral \xc5\xbeivljenje v gorah vzhodnega Tennesseeja. Pribli\xc5\xbeno ob istem \xc4\x8dasu je postal glavni fotograf za Works Progress Administration (WPA), za katero je sodeloval v raziskovalnem projektu, ki se je ukvarjal spremembami v industriji in njihovimi posledicami na zaposlovanje._NEWLINE_Kongresna knji\xc5\xbenica ima v svojem arhivu ve\xc4\x8d kot petsto Hineovih fotografij, med katerimi so tudi fotografije otro\xc5\xa1kih delavcev in fotografije, ki jih je posnel za Rde\xc4\x8di kri\xc5\xbe, pa tudi njegovi portreti in fotografije, ki jih je posnel za WPA in TVA. V ZDA je poleg tega v zbirki, ki jo hrani George Eastman House \xc5\xa1e skoraj 10.000 fotografij in negativov, ki jih je Hine posnel v \xc4\x8dasu svojega \xc5\xbeivljenja ter okoli 5.000 del, ki se nahajajo v zbirki knji\xc5\xbenice in galerije Albin O. Kuhn v Univerzi v Marylandu.\n_START_SECTION_\nKasnej\xc5\xa1e \xc5\xbeivljenje\n_START_PARAGRAPH_\nLeta 1936 je bil Hine izbran za uradnega fotografa za National Research Project, ki ga je organizirala Works Projects Administration. Svojega dela tam pa \xc5\xbeal ni nikoli kon\xc4\x8dal._NEWLINE_Zadnja leta \xc5\xbeivljenja se je boril za pre\xc5\xbeivetje, saj je izgubil podporo vlade in velikih podjetij. Vse manj ljudi se je zanimalo za njegove fotografije, zaradi \xc4\x8desar je bil prisiljen prodati vse svoje imetje in se pre\xc5\xbeivljati s socialno podporo. Umrl je v starosti 66 let po zapletu pri operaciji._NEWLINE_Po njegovi smrti je njegov sin Corydon vse fotografije in negative doniral organizaciji Photo League, ki pa je bila ukinjena leta 1951. Muzej sodobne umetnosti je ponujene fotografije zavrnil, sprejel pa jih je George Eastman House v Rochesterju.'